Leon Burton

Walter Leon Burton (født 13. mars 1935 i Flint i Michigan, død 7. oktober 2022 i Las Vegas i Nevada) var en profesjonell amerikansk fotballspiller fra USA som spilte 14 kamper for New York Titans i American Football League (AFL) i 1960. Før det spilte han college football på Arizona State University.

Tidlig liv
Burton ble født i Flint i Michigan den 13. mars 1935. Han gikk på Flint Northern High School i hjembyen, hvor han spilte amerikansk fotball og drev med friidrett. Han studerte deretter på Arizona State University, hvor han spilte for Sun Devils fra 1955 til 1958. Han satte en freshmanrekord på skolen med 694 yards på løp i 1955 (en rekord som først ble slått i 2003). I 1957-sesongen ledet Burton National Collegiate Athletic Association (NCAA) i yards på løp (1 126), touchdowns (16), poeng (96) og yards fra scrimmage (1 320), og satte en NCAA-rekord med 9,6 yards per løp. Sun Devils fullførte sesongen ubeseiret (10–0). Året deretter hadde han fjerde flest touchdowns (11) og poeng (66) i NCAA. Burton ble utnevnt til All-Border Conferences førstelag i 1957 og 1958. Han endte collegekarrieren med en karriererekord i touchdowns på løp (34), og som nummer to yards på løp (2 994). San Francisco 49ers valgte ham i åttende runde (#87) av NFL Draft i 1958.

Profesjonell karriere
På grunn av størrelsen ble Burton tidlig kuttet av 49ers, og han endte opp med å spille for Toronto Argonauts i Canadian Football League (CFL) i en sesong. Han signerte deretter med New York Titans i American Football League (AFL) og debuterte med laget 11. september 1960, i en 27–3 seier over Buffalo Bills. Han fikk lagets lengste kickoff return noensinne på 101 yards i en kamp mot Oakland Raiders den 28. oktober samm år som endte opp med å bli det nest lengste i ligaen det året. Han ble senere den første spilleren for Titans som returnerte to kickoss for touchdowns i én sesong. Burton ledet AFL i kick returns (30), kick return yards (862) og kick og punt returns (42), og var nummer to i kick og punt return yards (955), fem i punt returns (12) og ni i punt return yards (93).

Etter Titans spilte han for Grand Rapids Blazers i United Football League.

Utmerkelser
Burton ble innlemmet i sitt gamle universitets Sports Hall of Fame i 1978. Han ble senere også anerkjent i ASUs Ring of Honor, i oktober 2013.

Privatliv
Burtons første kone var Ellen Marie Collins, som han møtte i high school. De to hadde fire barn.

Burton sovnet inn 7. oktober 2022 i Las Vegas, 87 år gammel.

Referanser 

Halfbacks i amerikansk fotball
New York Titans-spillere
Personer fra Flint
Utøvere av amerikansk fotball fra USA